NOTĂ INFORMATIVĂ
la proiectul deciziei Consiliului sătesc Budești
„Cu privire la amalgamarea voluntară a unităților administrativ-teritoriale UAT Budești, UAT Bălțata, UAT Cimișeni și UAT Cruzești”
1. Denumirea proiectului de decizie
Proiectul deciziei Consiliului sătesc Budești „Cu privire la amalgamarea voluntară a unităților administrativ-teritoriale UAT Budești, UAT Bălțata, UAT Cimișeni și UAT Cruzești”.
2. Autorul proiectului
Proiectul deciziei este elaborat de autoritatea administrației publice locale a satului Budești, în colaborare cu Grupul de Lucru Comun constituit în cadrul procesului de amalgamare voluntară.
3. Temeiul legal
Proiectul deciziei este elaborat în temeiul Legii nr. 436/2006 privind administrația publică locală, Legii nr. 225/2023 privind amalgamarea voluntară a unităților administrativ-teritoriale și Metodologiei de amalgamare voluntară a unităților administrativ-teritoriale, aprobată prin Hotărârea Guvernului nr. 925/2023, cu modificările ulterioare.
4. Scopul și necesitatea adoptării deciziei
Scopul proiectului de decizie este aprobarea amalgamării voluntare a UAT Budești, UAT Bălțata, UAT Cimișeni și UAT Cruzești, în vederea formării unei unități administrativ-teritoriale amalgamate, cu centrul administrativ în satul Budești. Adoptarea deciziei este necesară pentru finalizarea etapei decizionale la nivel local și pentru constituirea dosarului final al procesului de amalgamare voluntară, care urmează a fi transmis Cancelariei de Stat.
5. Respectarea condițiilor de bază
În cadrul procesului de analiză s-a constatat că UAT Budești, UAT Bălțata, UAT Cimișeni și UAT Cruzești formează un teritoriu continuu, inclusiv îndeplinesc condiția privind populația cumulată minimă prevăzută de cadrul normativ aplicabil procesului de amalgamare voluntară..
6. Stabilirea centrului administrativ
UAT Budești a fost determinată în calitate de centru administrativ al viitoarei UAT amalgamate în baza criteriilor și formulei de calcul prevăzute de Metodologia de amalgamare voluntară a unităților administrativ-teritoriale și ca urmare a discuțiilor și a deciziei unanime a grupului de lucru comun. 
7. Consultarea publică
Proiectul deciziei și documentele aferente au fost supuse procesului de informare și consultare publică. Consultarea a inclus, după caz, publicarea anunțurilor, consultări cu cetățenii, discuții prin instituții, organizații și întreprinderi, adunări pe mahalale/sectoare, adunări generale ale localităților, ședințe ale Grupului de Lucru Comun, ateliere tematice, sondaje, colectarea propunerilor scrise și digitale și publicarea materialelor pe canalele publice disponibile. Propunerile, obiecțiile și recomandările recepționate au fost centralizate în tabelul de sinteză și incluse în dosarul consultărilor publice.
8. Conținutul de bază al proiectului de decizie
Prin proiectul de decizie se propune: aprobarea amalgamării voluntare a UAT Budești, UAT Bălțata, UAT Cimișeni și UAT Cruzești ; constatarea respectării condițiilor de bază; propunerea denumirii viitoarei UAT amalgamate; desemnarea responsabilității UAT Budești privind recepționarea deciziilor finale, consolidarea dosarului final și transmiterea acestuia către Cancelaria de Stat.
9. Impactul proiectului
Adoptarea deciziei va permite continuarea procedurii de amalgamare voluntară și transmiterea dosarului final către Cancelaria de Stat. Proiectul contribuie la crearea unei administrații locale mai consolidate și la o mai bună coordonare a serviciilor publice, investițiilor și dezvoltării locale. Proiectul nu generează, prin el însuși, cheltuieli bugetare imediate; eventualele implicații financiare vor fi examinate în etapele ulterioare.
10. Concluzie
Având în vedere respectarea condițiilor de bază, determinarea centrului administrativ conform procedurii aplicabile și desfășurarea procesului de consultare publică, proiectul deciziei este fundamentat și poate fi înaintat spre examinare și aprobare Consiliului local Budești.

